Wat sê die Wet oor beveiliging van my swembad? - Jy en die RegJy en die Reg
Tuis › Artikels › Wat sê die Wet oor beveiliging van my swembad?
Wat sê die Wet oor beveiliging van my swembad?
Hoeveel mense met 'n swembad is bewus van watter veiligheidsmaatreëls deur wetgewing en regulasies vereis word vir 'n swembad? Die Nasionale Bouregulasies sit die volgende maatreëls uiteen wat nagekom moet word, indien daar 'n swembad op 'n erf is:
Die erf moet omhein wees sodat daar geen onbeheerde toegang tot die swembad vanaf die straat of enige aangrensende eiendom is nie. Hierdie reël geld ook vir komplekse.
Die muur of heining mag nie laer as 1,2 meter wees nie. Dit mag ook nie enige opening hê wat groot genoeg is vir 'n 100mm deursnee bal nie. Die konstruksie van enige staalheining of -hek moet voldoen aan Suid-Afrikaanse Nasionale Standaarde (SANS).
Eienaars kan egter ook verder gaan om addisionele beskermingsmaatreëls te installeer, bv. 'n net oor die swembad. Hierdie addisionele beskerming moet ook voldoen aan SANS. Dit kan ook moontlik in die eienaar se guns tel in die verdediging van enige nalatigheid-eis.
Dit is egter belangrik vir eienaars om seker te maak dat daar geen defek aan die heining of die hek is wat enige onbeheerde toegang tot die swembad kan toelaat nie, bv. die hek moet behoorlik kan sluit, nie maklik oopgemaak kan word nie, daar moet geen gapings in die heining voorkom nie of die heining moet nie so swak wees dat dit maklik kan breek nie ens.
Indien die reëls soos uiteengesit in hierdie Nasionale Bouregulasies van SANS nie nagekom word nie, sal dit geag word 'n oortreding te wees en die eienaar kan gedagvaar word vir nalatigheid indien daar nalatigheid teenwoordig was en iemand skade opgedoen het as gevolg van die nienakoming van die regulasies nie.
Dis belangrik om ook te noem dat sekere munisipaliteite ook addisionele veiligheidsvereistes daarstel in hulle munisipale verordeninge en dis die plig van elke eienaar om homself te vergewis van hierdie vereistes in sy munisipaliteit.
'n Eienaar kan dus nie net probeer nie, hy word verplig om sy swembad toe te maak en nie onbeheerde toegang toe te laat nie.